Mõisahoone restaureerimine on lõppenud.

2014. aasta juunis alanud renoveerimis- ja restaureerimistööd on edukalt lõppenud ja 30. juulil 2015.a. toimus renoveeritud hoone ülevaatus.

Tööde käigus renoveeriti katust, terrasse, rõdu, uuendati fassaadi, tehti põhjalik uuendus siseviimistluses kogu maja ulatuses, renoveeriti elektripaigaldist, restaureeriti ajaloolisi maalinguid ja malmaeda. Hoone on saanud uue välimuse.

Restaureerimise suurima üllatusena leiti hoone kolmest ruumist paksu krohvikihi alt suurejoonelised maalitud fragmendid. Need avati, konserveeriti ja eksponeeriti maksimaalses ulatuses. Kas maalingud kuulvad von Knorringite aega ja seostuvad 18.sajandi lõpu ehitusperioodiga või hoopis von Tollide tegevusega 1820.aastatel on praeguses uurimisseisus ebaselge. Igal juhul on need leiud lisanud Aruküla uhke klassitsistliku välisilmega mõisa seni tagasihoidlikuks peetud siseviimistlusele suure väärtuse – nüüd pole mõisa hiilgav ajalugu loetav ainult fassaadidelt, vaid ka interjöör pakub lisaks rekonstrueeritud ruumilahendustele palju tõeliselt väärtuslikku ja autentset.

Ehitustööde lepinguline maksumus oli koos käibemaksuga 1 037 092,24 eurot. Projekti eelarvest rahastati veel autorivalve, projektijuhtimise, omanikujärelevalve ja muinsuskaitselise järelevalve teenuse osutamist.

Arhitektuurse ja sisekujunduse projekti autor on arhitekt Kalju Palo, kes ühtlasi tegi ehituse kestel ka autorivalvet. Ehitustöid tegi Tarrest LT OÜ, omanikujärelevalvet ja muinsuskaitselist järelevalvet tegi Infragate Eesti OÜ.

Projekti eelarve kogumaksumus on 1 122 565,00 eurot, sellest 85% ehk 954 180,25 eurot katab EMP programm.

Uue hingamise saanud mõisahoones jätkavad tööd Koeru Muusikakool ja Koeru Keskkool.